b'\n_START_ARTICLE_\nBiserica Santa Maria della Piet\xc3\xa0 din Vene\xc8\x9bia\n_START_SECTION_\nIstoric\n_START_PARAGRAPH_\nBiserica actual\xc4\x83 a fost construit\xc4\x83 \xc3\xaen perioada 1745-1760, dup\xc4\x83 proiectul lui Giorgio Massari (1687-1766), \xc3\xaen imediata apropiere a locului unei biserici mai vechi, precum \xc8\x99i unui orfelinat \xc8\x99i spital, Ospedale della Piet\xc3\xa0. Cl\xc4\x83direa anterioar\xc4\x83 a fost distrus\xc4\x83 deoarece era deteriorat\xc4\x83 de trecerea timpului \xc8\x99i se afla pe partea dreapt\xc4\x83 a bisericii actuale._NEWLINE_Fa\xc8\x9bada sa din marmur\xc4\x83 a r\xc4\x83mas neterminat\xc4\x83 p\xc3\xa2n\xc4\x83 la \xc3\xaenceputul secolului al XX-lea, fiind finalizat\xc4\x83 abia \xc3\xaen 1906 dup\xc4\x83 proiectul original, f\xc4\x83r\xc4\x83 a mai fi realizate cele trei statui de pe acoperi\xc8\x99 (una \xc3\xaen centru \xc8\x99i dou\xc4\x83 laterale). O singur\xc4\x83 cruce de marmur\xc4\x83 decoreaz\xc4\x83 centrul acoperi\xc8\x99ului. Deasupra intr\xc4\x83rii este un basorelief larg reprezent\xc3\xa2nd Caritatea (1800) de Marsili.   _NEWLINE_Biserica este numit\xc4\x83 astfel pentru c\xc4\x83 se afla \xc3\xaen apropierea orfelinatului vechi situat pe Calle della Piet\xc3\xa0, unde Antonio Vivaldi \xc8\x99i-a compus opera \xc3\xaen cursul secolului al XVII-lea. \xc3\x8en exteriorul bisericii se afl\xc4\x83 \xc3\xaencastrat\xc4\x83 o plac\xc4\x83 din 1548, care amenin\xc8\x9b\xc4\x83 cu blesteme \xc8\x99i cu excomunicarea, impus\xc4\x83 de Dumnezeu \xc3\xaempotriva celor care \xc3\xae\xc8\x99i abandoneaz\xc4\x83 copiii \xc3\xaen orfelinatul della Piet\xc3\xa0 din apropiere, dac\xc4\x83 au mijloacele de a-i \xc3\xaentre\xc8\x9bine.\n_START_SECTION_\nDescriere\n_START_PARAGRAPH_\nInteriorul are o form\xc4\x83 oval\xc4\x83, fiind caracterizat prin dou\xc4\x83 coruri cu grile din fier forjat care se \xc3\xaentind de-a lungul pere\xc8\x9bilor laterali. Plafoanele sunt pictate \xc3\xaen fresc\xc4\x83 de Tiepolo, prezent\xc3\xa2nd T\xc4\x83rie \xc8\x99i pace \xc8\x99i Triumful credin\xc8\x9bei, flancate de muzicieni angelici, \xc3\xaen timp ce prezbiteriul a fost pictat de acela\xc8\x99i artist cu Virtu\xc8\x9bile teologice (1745-1755). Tiepolo a fost ajutat de Jacopo Guarana, elevul lui Sebastiano Ricci, care a proiectat ini\xc8\x9bial frescele._NEWLINE_Pe partea dreapta, \xc3\xaen primul altar se afl\xc4\x83 pictura Fecioara cu putto \xc8\x99i patru sfin\xc8\x9bi, realizat\xc4\x83 de Francesco Daggi\xc3\xb9 din \xc8\x99coala lui Giovanni Battista Piazzetta. Tot din \xc8\x99coala de Piazzetta este \xc8\x99i pictura din cel de-al doilea altar, Sf. Spiridon face s\xc4\x83 \xc8\x9b\xc3\xa2\xc8\x99neasc\xc4\x83 ap\xc4\x83 dintr-o flac\xc4\x83r\xc4\x83 de Domenico Maggiotto._NEWLINE_Altarul capelei principale, din marmur\xc4\x83, este din secolul al XVIII-lea \xc8\x99i se caracterizeaz\xc4\x83 printr-un tabernacol baroc bogat decorat, \xc3\xaenconjurat de figuri \xc3\xaen bronz aurit, realizate de Giovanni Maria Morlaiter (Arhanghelii Mihail \xc8\x99i Gabriel), Antonio Gai (Sf\xc3\xa2ntul Marcu) \xc8\x99i Giovanni Marchiori (Sf\xc3\xa2ntul Petru). Piesa principal\xc4\x83 a altarului, pictura Vizitarea, a fost \xc3\xaenceput\xc4\x83 de Giambattista Piazzetta \xc8\x99i completat\xc4\x83, dup\xc4\x83 moartea sa, de discipolul s\xc4\x83u, Giuseppe Angeli. _NEWLINE_Pe partea st\xc3\xa2ng\xc4\x83, primul altar g\xc4\x83zduie\xc8\x99te un alt tablou al lui Giuseppe Angeli, San Pietro Orseolo prime\xc8\x99te straiele Sf. Romuald, \xc3\xaen timp ce \xc3\xaen al doilea altar este un Cristos pe Cruce \xc8\x99i Trei Sfin\xc8\x9bi de Antonio Marinetti._NEWLINE_Deasupra u\xc8\x99a de intrare \xc3\xaen cor este o pictur\xc4\x83 de Alessandro Bonvicino (numit \xc8\x99i Moretto da Brescia), S\xc4\x83rb\xc4\x83toare \xc3\xaen casa lui Simon fariseul (1544), care se afla ini\xc8\x9bial \xc3\xaen m\xc4\x83n\xc4\x83stirea San Fermo \xc8\x99i Rustico din Monselice. Plafonul corului este decorat cu fresca Triumful credin\xc8\x9bei a lui Tiepolo.\n_START_SECTION_\nConcerte\n_START_PARAGRAPH_\nOrchestr\xc4\x83 de camer\xc4\x83 I Virtuosi Italiani, fondat \xc3\xaen 1989, a c\xc3\xa2ntat de mai multe ori \xc3\xaen sezonul concertistic 2014 \xc3\xaen Biserica lui Vivaldi din Vene\xc8\x9bia. \xc3\x8en repertoriul lor s-au aflat concerte de Vivaldi precum Anotimpurile, \xc8\x99i alte concerte baroce italiene.'